L-impjieg taż-żgħażagħ: Miżuri tal-UE biex dan jiffunzjona Il-qgħad fost iż-żgħażagħ jibqa' tħassib ewlieni fl-Ewropa. Skopri liema miżuri l-UE daħħlet fis-seħħ bħala għajnuna. Iż-żgħażagħ kienu fost l-aktar milquta mill-kriżi ekonomika u finanzjarja. Ir-rata tal-qgħad ta' persuni bejn il-15 u l-24 sena fl-UE żdiedet minn 15 % fl-2008 għal 24 % fil-bidu tal-2013, b'livelli massimi fil-Greċja (60 %), Spanja (56.2 %), il-Kroazja (49.8 %), l-Italja (44.1 %) u l-Portugall (40.7 %). Filwaqt li r-rata tal-qgħad fost iż-żgħażagħ naqset mill-ogħla livell ta' 24 % fl-2013 għal 15.1 % f'Mejju 2018 u s-sehem ta' dawk bejn il-15 u l-24 sena barra mix-xogħol, l-edukazzjoni jew it-taħriġ naqas minn 13.2 % fl-2012 għal 10.9 % fl-2017, din ir-rata tibqa' ogħla mir-rata għall-popolazzjoni ġenerali. L-UE nediet għadd ta' inizjattivi li għandhom l-għan li jnaqqsu l-qgħad fost iż-żgħażagħ u l-Parlament Ewropew qed jistinka għal aktar fondi fil- baġit tal-UE għall-2019 għal programmi bħal u l-Inizjattiva favur l-Impjieg taż-Żgħażagħ. Inizjattivi li jgħinu liż-żgħażagħ Kemm il-Garanzija għaż-Żgħażagħ kif ukoll l-Inizjattiva favur l-Impjieg taż-Żgħażagħ jiffukaw fuq żgħażagħ li huma barra mill-impjieg, l-edukazzjoni jew it-taħriġ, li jinkludu l-persuni qiegħda fit-tul u dawk mhux reġistrati bħala persuni li qed ifittxu impjieg. Fl-2013, il-pajjiżi tal-UE qablu li jniedu l- Garanzija għaż-Żgħażagħ inizjattiva tal-UE biex dawk iż-żgħażagħ kollha taħt l-età ta' 25 sena jirċievu offerta ta' xogħol ta' kwalità tajba, edukazzjoni kontinwa, apprendistat jew traineeship fi żmien erba' xhur minn meta jsiru qiegħda jew minn meta jitilqu mill-edukazzjoni formali. L-inizjattiva favur l-Impjieg taż-Żgħażagħ hija għodda ewlenija tal-UE biex tgħin fil-finanzjament ta' miżuri u programmi, stabbiliti mill-pajjiżi tal-UE biex jitwettqu skemi ta' Garanzija għaż-Żgħażagħ, bħat-taħriġ u l-assistenza biex iż-żgħażagħ isibu l-ewwel impjieg tagħhom, flimkien ma' inċentivi għal min iħaddem. L-inizjattiva għandha fil-mira r-reġjuni tal-UE li għandhom rata ta' qgħad fost iż-żgħażagħ ogħla minn 25 %. Dan japplika għal aktar minn 120 reġjun f'20 pajjiż tal-UE, inklużi l-Irlanda u r-Renju Unit. Skont il- Kummissjoni Ewropea , aktar minn 5 miljun żagħżugħ u żagħżugħa rreġistraw fi skemi ta' Garanzija għaż-Żgħażagħ kull sena sa mill-2014 'l hawn, filwaqt li l-Inizjattiva favur l-Impjieg taż-Żgħażagħ ipprovdiet appoġġ dirett lil aktar minn 1.7 miljun żagħżugħ u żagħżugħa. Il-pjattaforma tal- Alleanza Ewropea għall-Apprendistati tnediet ukoll biex tappoġġa l-Garanzija għaż-Żgħażagħ u ttejjeb il-kwalità tal-apprendistati fl-Ewropa. Sabiex iż-żgħażagħ ikunu jistgħu jiksbu esperjenza ta' xogħol ta' kwalità għolja f'kundizzjonijiet sikuri u ġusti, filwaqt li tiżdied l-impjegabbiltà tagħhom, fl-2014 l-Istati Membri qablu dwar Qafas ta' Kwalità għat-Traineeships L-ewwel Impjieg EURES tiegħek (YfEj) għandu l-għan li jippromwovi l-mobilità tax-xogħol billi jagħmel liż-żgħażagħ konxji mill-opportunitajiet ta' xogħol f'pajjiżi oħra tal-UE. Pjattaforma tlaqqa' flimkien is-CVs taż-żgħażagħ li qed ifittxu impjieg – li għandhom bejn it-18 u l-35 sena, mill-pajjiżi kollha tal-UE-28 kif ukoll min-Norveġja u l-Iżlanda, li huma interessati li jiksbu esperjenza professjonali barra minn pajjiżhom – kif ukoll postijiet tax-xogħol battala minn impjegaturi li qed ifittxu ħaddiema żgħażagħ. F'Settembru ta' din is-sena, il-Parlament Ewropew ivvota favur l-istabbiliment ta' qafas legali għall- Korp Ewropew ta' Solidarjetà , li għandu l-għan li joħloq opportunitajiet għaż-żgħażagħ biex jagħmlu volontarjat jew jaħdmu fi proġetti relatati mas-solidarjetà li jkunu ta' benefiċċju għall-komunitajiet u għan-nies madwar l-Ewropa. Għal aktar informazzjoni EPRS: Il-qgħad fost iż-żgħażagħ: It-tellieqa lejn iż-żero (Mejju 2018) EPRS: Il-ġlieda kontra l-qgħad (Novembru 2018) Eurostat: Statistika dwar il-qgħad Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF